CELEX: 32018D1492
Language: lv
Date: 2018-10-02 00:00:00
Title: Padomes Īstenošanas lēmums (ES) 2018/1492 (2018. gada 2. oktobris), ar ko Latvijas Republikai atļauj ieviest īpašu pasākumu, atkāpjoties no Direktīvas 2006/112/EK par kopējo pievienotās vērtības nodokļa sistēmu 193. panta

8.10.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 252/42
               
            
         PADOMES ĪSTENOŠANAS LĒMUMS (ES) 2018/1492
         (2018. gada 2. oktobris),
         ar ko Latvijas Republikai atļauj ieviest īpašu pasākumu, atkāpjoties no Direktīvas 2006/112/EK par kopējo pievienotās vērtības nodokļa sistēmu 193. panta
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Direktīvas 2006/112/EK 193. pantā paredzēts, ka nodokļa maksātājs, kas veic ar nodokli apliekamas preču vai pakalpojumu piegādes, parasti ir atbildīgs par pievienotās vērtības nodokļa (PVN) nomaksu nodokļu iestādēm.
                  
               
                     (2)
                  
                  
                     Saskaņā ar Direktīvas 2006/112/EK 199.a panta 1. punkta j) apakšpunktu dalībvalstis var paredzēt, ka persona, kura ir atbildīga par PVN nomaksu par melno un krāsaino metālu pusfabrikātu piegādēm, ir nodokļa maksātājs, kas ir piegāžu saņēmējs (“apgrieztās maksāšanas sistēma”). Latvija šo iespēju nav izmantojusi.
                  
               
                     (3)
                  
                  
                     Latvija ir nesen atklājusi lielu PVN krāpšanas risku melno un krāsaino metālu pusfabrikātu nozarē un tādējādi vēlētos ieviest apgrieztās maksāšanas sistēmu minēto izstrādājumu iekšzemes piegādēm.
                  
               
                     (4)
                  
                  
                     Saskaņā ar Direktīvas 2006/112/EK 199.a panta 1. punktu apgrieztās maksāšanas sistēmu var piemērot līdz 2018. gada 31. decembrim un vismaz divus gadus. Tā kā divu gadu laikposma nosacījums vairs nav izpildāms, Latvija nevar piemērot apgrieztās maksāšanas sistēmu, pamatojoties uz minētās direktīvas 199.a panta 1. punkta j) apakšpunktu.
                  
               
                     (5)
                  
                  
                     Vēstulē, kas Komisijā reģistrēta 2018. gada 9. aprīlī, Latvija saskaņā ar Direktīvas 2006/112/EK 395. panta 2. punktu lūdza atļauju ieviest īpašu pasākumu, atkāpjoties no minētās direktīvas 193. panta, lai noteiktu, ka melno un krāsaino metālu pusfabrikātu piegādēs par PVN nomaksu ir atbildīgs saņēmējs.
                  
               
                     (6)
                  
                  
                     Saskaņā ar Direktīvas 2006/112/EK 395. panta 2. punkta otro daļu Komisija 2018. gada 4. maija vēstulē pārsūtīja Latvijas izteikto lūgumu pārējām dalībvalstīm. 2018. gada 7. maija vēstulē Komisija paziņoja Latvijai, ka tās rīcībā ir visa informācija, kas nepieciešama lūguma izvērtēšanai.
                  
               
                     (7)
                  
                  
                     Saskaņā ar Latvijas sniegto informāciju metāla izstrādājumu nozarē tika atklātas PVN krāpšanas shēmas. Lai gan Latvija ir ieviesusi vairākus konvencionālus pasākumus, lai apkarotu ar PVN saistītu krāpšanu, Latvija uzskata, ka ir nepieciešams ieviest apgrieztās maksāšanas sistēmu melno un krāsaino metālu pusfabrikātu piegādei, lai novērstu PVN ieņēmumu zudumu valsts budžetam.
                  
               
                     (8)
                  
                  
                     Tādēļ būtu jāatļauj Latvijai uz ierobežotu laiku piemērot apgrieztās maksāšanas sistēmu melno un krāsaino metālu pusfabrikātu piegādēm.
                  
               
                     (9)
                  
                  
                     Īpašajam pasākumam nav negatīvas ietekmes uz Savienības pašas resursiem, ko veido iekasētais PVN,
                  
               IR PIEŅĒMUSI ŠO LĒMUMU.
         
            1. pants
            Atkāpjoties no Direktīvas 2006/112/EK 193. panta, Latvijai tiek atļauts noteikt piegāžu saņēmēju par to personu, kura ir atbildīga par PVN nomaksu nodokļu iestādēm melno un krāsaino metālu pusfabrikātu piegāžu gadījumā.
         
         
            2. pants
            Šis lēmums stājas spēkā tā paziņošanas dienā.
            Šis lēmums zaudē spēku 2018. gada 31. decembrī.
         
         
            3. pants
            Šis lēmums ir adresēts Latvijas Republikai.
         
         
            Luksemburgā, 2018. gada 2. oktobrī
            
               
                  Padomes vārdā –
               
               
                  priekšsēdētājs
               
               H. LÖGER
            
         
         
            (1)  OV L 347, 11.12.2006., 1. lpp.